次韻滕丞以古風爲贄
作者：許及之
朝代：宋

paragraphs: 松柏覆高岡，根株滲七澤。
雪霜有古今，柯葉無改易。
上干青雲霄，下庇神龍宅。
噦噦朝陽鳴，杳杳逢堵跡。
五色絢文章，八音諧金石。
羣飛競婆娑，爭附第充斥。
匠石既罕遇，社櫟顧何益。
伶倫不雌雄，嶰竹雜螻蟈。
藍田驚世瑞，造物等兒劇。
昨曾闚斕斑，今猶眩朱碧。
居然獲徑寸，幾欲按三尺。
久之置懷袖，尚爾賒踧踖。
姑憑副墨子，往備庚桑役。